## Pravilnik o uvjetima kojima moraju udovoljavati zdravstvene ustanove koje pružaju specifičnu zdravstvenu zaštitu policijskim službenicima

### NN 120/2012 (31.10.2012.), Pravilnik o uvjetima kojima moraju udovoljavati zdravstvene ustanove koje pružaju specifičnu zdravstvenu zaštitu policijskim službenicima

MINISTARSTVO UNUTARNJIH POSLOVA

2603

Na temelju članka 123. Zakona o policiji (»Narodne novine«, broj: 34/2011.), ministar unutarnjih poslova, uz suglasnost ministra zdravlja, donosi

PRAVILNIK

O UVJETIMA KOJIMA MORAJU UDOVOLJAVATI ZDRAVSTVENE USTANOVE KOJE PRUŽAJU SPECIFIČNU ZDRAVSTVENU ZAŠTITU POLICIJSKIM SLUŽBENICIMA

Članak 1.

Ovim se Pravilnikom propisuju kadrovski i tehnički uvjeti kojima moraju udovoljavati zdravstvene ustanove za pružanje specifične zdravstvene zaštite policijskim službenicima te način utvrđivanja tih uvjeta.

Članak 2.

Za pružanje specifične zdravstvene zaštite policijskim službenicima zdravstvena ustanova osim uvjeta propisanih važećim Pravilnikom o minimalnim uvjetima u pogledu prostora, radnika i medicinsko-tehničke opreme za obavljanje zdravstvene djelatnosti (»Narodne novine«, br. 61/2011), mora ispunjavati i posebne kadrovske uvjete, odnosno mora imati sljedeće zdravstvene službe i zdravstveno osoblje:

– medicina rada (dva tima),

– oftalmologija,

– otorinolaringologija,

– neurologija,

– psihijatrija,

– fizikalna medicina i rehabilitacija,

– interna medicina,

– ginekologija,

– radiologija,

– dentalna medicina

– psihologija,

– medicinsko-biokemijski laboratorij.

Članak 3.

Uz uvjete propisane važećim Pravilnikom o minimalnim uvjetima u pogledu prostora, radnika i medicinsko-tehničke opreme za obavljanje zdravstvene djelatnosti, zdravstvene ustanove moraju ispunjavati i tehničke uvjete za pružanje specifične zdravstvene zaštite:

– odgovarajuće prostorne uvjete i prometnu dostupnost,

– dnevni kapacitet do 50 pregledanika,

– dvoranu za psihologijsko testiranje kapaciteta do 30 pregledanika,

– odgovarajuće uređaje i opremu i to:

– informatičku opremu za elektronsku evidenciju i pohranu podataka,

– uobičajeni pribor za ispitivanje tjelesnog i neurološkog statusa,

– EKG, UZV, ergometar, Holter EKG i Holter tlaka,

– EEG,

– spirometar,

– oftalmološki uređaji i oprema: ortoreter, anomaloskop, probna stakalca, optotipi, nyktometar, oftalmoskop, frontofokometar, biomikroskop, kompjuterski refraktometar,

– ORL uređaji i oprema: audimetar, stolica po Baranyu,

– RTG kabinet, uređaji i oprema: tamna komora, odelca za dubinsku RTG sliku prsnih organa,

– uobičajeni laboratorijski pribor, brojač krvne slike i biokemijski analizator,

– uobičajeni pribor za stomatološku zdravstvenu zaštitu,

– uobičajeni pribor za ginekološku zdravstvenu zaštitu,

– odgovarajući psihodijagnostički mjerni instrumenti i inventar.

Članak 4.

Za utvrđivanje uvjeta iz ovog Pravilnika ministar unutarnjih poslova (u daljnjem tekstu: ministar), uz suglasnost ministra zdravlja, imenuje Povjerenstvo koje čini 5 članova.

Predsjednik Povjerenstva i 2 člana predstavnici su Ministarstva unutarnjih poslova (u daljnjem tekstu: Ministarstvo), dok je 1 član predstavnik Ministarstva zdravlja, a 1 član predstavnik Hrvatskog zavoda za zaštitu zdravlja i sigurnost na radu.

Članak 5.

Povjerenstvo iz članka 4. ovog Pravilnika utvrđuje ispunjava li zdravstvena ustanova kadrovske i tehničke uvjete za pružanje specifične zdravstvene zaštite policijskim službenicima te izvješće o utvrđenom dostavlja ustrojstvenoj jedinici Ministarstva nadležnoj za provođenje postupka nabave.

S izabranom zdravstvenom ustanovom Ministarstvo će potpisati ugovor o pružanju usluga specifične zdravstvene zaštite policijskim službenicima.

Članak 6.

Ministarstvo vodi evidenciju zdravstvenih ustanova s kojima je potpisan ugovor iz članka 5. ovoga Pravilnika.

Popis zdravstvenih ustanova s kojima je potpisan ugovor iz članka 5. ovog Pravilnika objavljuje se na web-stranicama Ministarstva.

Članak 7.

Ovaj Pravilnik stupa na snagu osmog dana od dana objave u »Narodnim novinama«.

Broj: 511-01-152-48301-2012.

Zagreb, 25. listopada 2012.

Ministar

Ranko Ostojić, v. r.

Pravilnik, NN 120/2012-2603